Informations Fotopris har til formål at hylde fotojournaliststuderende, der formår at levere stærkt fotografi lavet i en hektisk hverdag på en avis eller et billedbureau. Prisen kan søges af fotojournaliststuderende, der er i gang med eller netop har afsluttet deres praktikforløb.

Dommerne var på intet tidspunkt i tvivl om, hvem der skulle vinde 1. pladsen af Informations fotopris 2014. Deres begrundelse lød:

Portfoliet er skåret helt ind til benet. Fotografen viser ikke kun en forståelse for de mennesker, der er afbilledet, men også en enorm forståelse for det stærke fotografi. Fotografen er konsekvent og overbevisende. Hun tør være anderledes og hviler i sig selv, mens hun hylder langsomheden. Fotografen beviser, at man ikke nødvendigvis behøver at tage ud i verden for at finde de gode billeder. De findes faktisk også lige rundt om hjørnet. Alle de indsendte billeder ville gøre sig fantastisk i flere forskellige sammenhænge – ikke kun i en avis, men også i en bog, på nettet eller som en udstilling.

Dommerne hyldede fotografens evne til at fotografere svære emner med en stor modenhed, og at hun på intet tidspunkt forfalder til at lave stereotype billeder.

Vinderen af Informations fotopris 2014 er Sofia Busk, Jyllands-Posten.